Missatge: La setmana passada vaig retrobar-me amb uns amics de La Safor i un de la Marina. Un d’ells, que és d’un poble prop de Gandia (et dic d’on són perquè potser així tu podràs comprendre millor el perquè del que em van dir) em va explicar que al País Valencià darrerament s’hi respira molt de nacionalisme (valencià), tal qual. Que Compromís arrassarà a les properes eleccions. A mi em van sorprendre el que m’explicaven, sobretot sabent d’on ve el País Valencià i el que ha passat allí. Jo pensava que si hi havia cap nacionalisme a l’alça era l’espanyol. El primer que vaig pensar és que aquest nacionalisme del que em parlaven era més aviat un valencianisme light del tipus Compromís i sense renunciar a Espanya, com a molt crític amb ella. També vaig pensar que potser això s’estava produint entre joves, el partit majoritari dels quals és Compromís, i ells ho generalitzaven erròniament amb tota la ciutadania i que el fet ser de regions tradicionalment més valencianistes que la resta del país, també els incitava a generalitzar el que passa al seu voltant amb el que passa en realitat a nivell general del PV. Tu què en penses? També trobes que està passant això? O són falses il•lusions?

Resposta: Més o menys estic d'acord amb el que t'ha contestat el company  Felipe . A les comarques més valencianoparlants trobe que amb Compromís al govern, excepte que ho facen molt malament (cosa que, malgrat algunes crítiques que hem llegit per ací, crec que no ha succeït) es consolidarà encara més el perfil de votant valencianista, que pot arribar a percentatges de vora un 35-40%.L'única cosa és que jo hi afegiria és el paper de Compromís als entorns urbans. Jo crec que hi pot fer créixer un sentiment valencianista que veurem com evoluciona. No es tracta de nacionalisme valencià, però sí un acostament entre gent castellanoparlant a postulats valencianistes (finançament, infraestructures, respecte per la llengua) que ens ha d'esperançar  Tin en compte que, com a Catalunya, és a les ciutats i les seues àrees metropolitanes on es concentra la majoria de la població valenciana.Salut!